CELEX: 62011CN0441
Language: el
Date: 2011-08-26 00:00:00
Title: Υπόθεση C-441/11 P: Αναίρεση που άσκησε στις 26 Αυγούστου 2011 η Ευρωπαϊκή Επιτροπή κατά της αποφάσεως που εξέδωσε το Γενικό Δικαστήριο (όγδοο τμήμα) στις 16 Ιουνίου 2011 στην υπόθεση T-210/08, Verhuizingen Coppens NV κατά Ευρωπαϊκής Επιτροπής

12.11.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 331/11
            
         Αναίρεση που άσκησε στις 26 Αυγούστου 2011 η Ευρωπαϊκή Επιτροπή κατά της αποφάσεως που εξέδωσε το Γενικό Δικαστήριο (όγδοο τμήμα) στις 16 Ιουνίου 2011 στην υπόθεση T-210/08, Verhuizingen Coppens NV κατά Ευρωπαϊκής Επιτροπής
   (Υπόθεση C-441/11 P)
   2011/C 331/18
   Γλώσσα διαδικασίας: η ολλανδική
   
      Διάδικοι
   
   
      Αναιρεσείουσα: Ευρωπαϊκή Επιτροπή (εκπρόσωποι: A. Bouquet, S. Noë en F. Ronkes Agerbeek)
   
      Αντίδικος κατ’ αναίρεση: Verhuizingen Coppens NV
   
      Αιτήματα της αναιρεσείουσας
   
   Η αναιρεσείουσα ζητεί από το Δικαστήριο:
   
               —
            
            
               να αναιρέσει την απόφαση του Γενικού Δικαστηρίου της 16ης Ιουνίου 2011, T-210/08, Verhuizingen Coppens NV κατά Επιτροπής,
            
         
               —
            
            
               να απορρίψει την προσφυγή ακυρώσεως ή άλλως να ακυρώσει μόνον το άρθρο 1, στοιχείο θ', της αποφάσεως C(2008) 926 τελικό της Επιτροπής, της 11ης Μαρτίου 2008, σχετικά με διαδικασία εφαρμογής του άρθρου 81 [ΕΚ] και του άρθρου 53 της Συμφωνίας για τον ΕΟΧ (Υπόθεση COMP/38.543 — Υπηρεσίες διεθνών μετακομίσεων), στο μέτρο που καταλογίζει στην Verhuizingen Coppens NV τη συμφωνία για τις προμήθειες,
            
         
               —
            
            
               να καθορίσει το ύψος του χρηματικού προστίμου στο ποσό το οποίο θεωρεί προσήκον,
            
         
               —
            
            
               να καταδικάσει τη Verhuizingen Coppens NV στα έξοδα της κατ’ αναίρεση δίκης, καθώς και στο μέρος των εξόδων της ενώπιον του Γενικού Δικαστηρίου δίκης το οποίο θεωρεί προσήκον.
            
         
      Λόγοι αναιρέσεως και κύρια επιχειρήματα
   
   Η Επιτροπή φρονεί ότι το Γενικό Δικαστήριο παραβίασε το δίκαιο, ιδίως δε τα άρθρα 263 και 264 ΣΛΕΕ και την αρχή της αναλογικότητας, διότι ακύρωσε εν όλω την απόφαση της Επιτροπής με την οποία καταλογίζεται στην Coppens μία ενιαία και διαρκής παράβαση η οποία συνίστατο κατά την κρίσιμη περίοδο σε μια συμφωνία για τις προμήθειες και μια συμφωνία για τις προσφορές διευκολύνσεως, διότι δεν αποδείχθηκε ότι η Coppens γνώριζε ή όφειλε να γνωρίζει τη συμφωνία για τις προμήθειες. Χάριν της ορθής απονομής της δικαιοσύνης και της αποτελεσματικής εφαρμογής των κανόνων ανταγωνισμού της Ένωσης, το Γενικό Δικαστήριο μπορούσε να ακυρώσει την προσβαλλομένη απόφαση μόνο στο μέτρο που η απόφαση αυτή καταλόγισε στην Coppens τη συμφωνία για τις προμήθειες. Πράγματι, η εν όλω ακύρωση σημαίνει ότι η συμμετοχή της Coppens στη συμφωνία για τις προσφορές διευκολύνσεως παραμένει ατιμώρητη, μέχρι η Επιτροπή να εκδώσει νέα απόφαση αφορώσα το τμήμα αυτό της αρχικής παραβάσεως. Ωστόσο, τούτο θα είχε ως συνέπεια μια μη επιθυμητή επανάληψη διοικητικών και ενδίκων διαδικασιών και ακόμη ενδεχομένως παραβίαση της αρχής ne bis in idem.